BELT IL-MUŻIKA SEJĦA GĦALL-PROPOSTI MINGĦAND ARTISTI EMERĠENTI GĦAL AVVENIMENTI MUŻIKALI FL-2019 L-Aġenzija Kulturali għall-Belt Valletta (Valletta Cultural Agency, VCA) hija responsabbli biex issostni u saħħaħ il-ħajja kulturali fil-Belt Valletta billi toħloq programm annwali mimli attivitajiet kreattivi, li huma żviluppati flimkien ma' artisti u entitajiet pubbliċi kulturali oħra. Bħala legat tal-Fondazzjoni Valletta 2018, il-VCA se tkun qed iżżomm livell għoli ta' kwalità fil-koordinazzjoni u organizzazzjoni ta' attivitajiet kulturali ġewwa l-Belt Valletta, waqt li tħeġġeġ aċċess u parteċipazzjoni ta' udjenzi varji. Imwaqqfa f'Marzu tal-2019, il-VCA qed toħloq programm kulturali bbażat fuq dawn il-valuri ewlenin: L-Aġenzija Kulturali għall-Belt Valletta tixtieq tikkummissjona individwi/gruppi/kollettivi/organizzazzjonijiet biex joħolqu produzzjonijiet mużikali żgħar jew ta' daqs medju li għandhom kwalità artistika għolja, bħala parti mill-Programm Kulturali tagħha tas-sena 2019, li jkun ibbażat fuq wieħed jew iktar mill-valuri ewlenin tal-Aġenzija. Is-sejħa tagħlaq nhar it-6 ta' Ġunju 2019. L-ispiża marbuta ma' kull proġett ma tistax taqbeż is-7,000EUR eskl. Kull proġett magħżul jirċievi appoġġ fuq marketing u pubbliċità, kif ukoll appoġġ mit-tim tal-Iprogrammar u Produzzjoni tal-Aġenżija biex il-proposta tiġi mwettqa. Aħna interessati nikkummissjonaw… Attivitajiet mużikali li: Huma kompletament produzzjonijiet ġodda jew inkarnazzjonijiet oriġinali u innovvattivi ta' xogħol eżistenti; Se jittellgħu għall-ewwel darba bħala produzzjoni unika ġewwa l-Belt Valletta fl-2019; Bis-saħħa tal-kunċett u l-preżentazzjoni tagħhom, jinkorporaw wieħed jew iktar mill-valuri tal-Aġenzija fil-qalba tagħhom; Huma spirati mill-Belt Valletta, kemm fil-passat, preżent u futur; u li Jirrispettaw l-ambjent tul il-produzzjoni tal-istess proġett; Ippreżentati minn.. Individwu, grupp, artist, kollettiv, organizzazzjoni fejn l-applikant ewlieni hu: Individwu/a li għandu/ha età ta' mill-inqas 18-il sena fid-data tal-applikazzjoni; Artist/a li għadu kemm j/tibda il-karriera tiegħu/ha jew li m'ilux/iex j/taħdem fis-settur artistiku b'esperjenza ta' mhux iktar minn 6 snin, jew grupp/kollettiv/organizzazzjoni li m'ilhomx joperaw fis-settur artistiku għal iktar minn 4 snin; u li għandu/ha numru tal-VAT. Organizzazzjonijiet fi ħdan is-settur pubbliku mhumiex eliġibbli biex japplikaw għal din is-sejħa. Proposti li jinkludu wieħed jew iktar mill-kriterji t'hawn taħt jingħataw iktar punti fl-evalwazzjoni: kollaborazzjoni(jiet) artistiċi lokali u/jew internazzjonali jinkludu artisti/pratikkanti kreattivi emerġenti; u jinkludu interpretazzjoni tal-kunċett ta' aċċessibiltà fil-kunċett/preżentazzjoni tagħhom. Imla l-formla tal-applikazzjoni fuq u ehmeż: kopja tal-Karta tal-Identità tal-applikant ewlieni u, jekk applikabli, ċertifikat tal-NGO/VO; bijografija ta' madwar 50 kelma għal kull artist involvut; CV u portafoll artistiku tal-applikant u/jew tal-grupp/kollettiv/organizzazzjoni, jekk applikabli; lista ta' apparat tekniku (technical rider) proviżorju; f'każ ta' xogħol bil-copyright ġa eżistenti, kemm jekk totali jew parzjali, konferma mingħand sid l-istess liċenzja fejn tindika li hemm permess biex il-proġett isir fil-kuntest maħsub u/jew kwotazzjoni għal-licensing fee; u kwalunkwe dokumentazzjoni oħra li ssaħħaħ il-proposta artistika. Imla l-baġit proviżorju biex jinkludi: Spejjeż relatati ma' servizzi ta' artist/i u l-produttur; Il-kera tal-post u/jew is-setup fil-każ li jintgħażel sit barra (i.e. jekk hemm bżonn palk u siġġijiet); Apparat tekniku, inkluż dak tal-ħoss u dawl, jekk meħtieġ; Spejjeż relatati ma' alloġġ u vjaġġar għal artisti internazzjonali, jekk meħtieġa; u Spejjeż oħra relatati ma' produzzjoni bħal kostumi, props, trasport għall-fini ta' ġarr, kost u nol f'każ ta' xi apparat miġjub minn barra u liċenzji. Bħala l-produttur ewlieni, l-applikant jkun responsabbli li jagħmel evalwazzjoni tas-saħħa u s-sigurtà għall-attività pubblika marbuta mal-proġett billi jaħtar assessur kwalifikat, kif ukoll li, wara l-istess evalwazzjoni, jimplementa dawn il-miżuri rrakkomandati waqt l-attività (eżempju: jkun hemm servizz tal-ewwel għajnuna). L-ispiża totali ta' dawn l-elementi ma tistax tkun iktar minn 7,000EUR eskl. L-Aġenzija se tipprovdi: Dawl u barrikati waqt il-ġimgħa tal-produzzjoni, f'każ ta' sit fl-apert; Sigurtà u ushering fil-jum/jiem tal-produzzjoni artistika għal massimu ta' 3 ijiem, fejn meħtieġ; Toilets magħmula għal siti fl-apert, jekk meħtieġa; Gwida u appoġġ fuq produzzjoni; Assikurazzjoni fuq responsabbiltà ta' avvenimenti pubbliċi, magħrufa wkoll bħala Event Public Liability Insurance; Permessi fil-Belt Valletta; u Appoġġ fuq l-istrateġija għall-pubbliċità u l-kommunikazzjoni nnfisha. Il-formola tal-applikazzjoni tista' titniżżel . L-applikazzjoni għanda tintbagħat flimkien mad-dokumentazzjoni relvanti via email bis-suġġett "MusiCity" fuq sas-6 ta' Ġunju 2019. Applikazzjonijiet tard ma jiġux ikkunsidrati. Għal aktar informazzjoni jew għajnuna, ibgħat e-mail fuq sa 12pm, 31 ta' Mejju 2019. L-EVALWAZZJONI U T-T&K Kriterji t'Evalwazzjoni L-Aġenzija qed tfittex proposti li huma ta' kwalità għolja, attrajenti, kollaborattivi u li jingaġġaw lill-pubbliku. Biex proġett ikun eliġibbli, il-proposta trid takkwista mill-inqas 65 punt. Kunċett u Kollaborazzjoni (55 punt) Il-viżjoni artistika, għanijiet tal-proġett u r-riżultati li qed jiġu antiċipati huma innovattivi u ta' kwalità artistika għolja? Kemm se tkun b'saħħitha l-esperjenza tal-proġett fuq il-pubbliku li se jattendi għall-preżentazzjoni? Il-proġett kemm se jinkorpora l-Belt Valletta fil-ħsieb ewlieni? Il-proġett kemm jirrifletti l-valuri (wieħed jew iktar) tal-Programm Kulturali tal-Aġenzija (-ABILITY, TRANS/FORM, DIALOGUE, INNOVATE jew INHERIT)? Produzzjoni u Finanzi (35 punt) Hemm lista ta' spejjeż realistika u ċara fil-baġit mehmuż mal-applikazzjoni? L-applikant qies xenarji varji u ħaseb f'kulma seta' mil-lat ta' loġistika u produzzjoni fil-ħolqien ta' din il-proposta? Il-ħiliet kif ukoll l-esperjenza meħtieġa huma riflessi fl-ippjanar u l-produzzjoni tal-proġett skont il-proposta sottomessa? X'miżuri se jittieħdu biex l-impatt fuq l-ambjent ikun ridott kemm jista' jkun u biex l-aċċessibbiltà tkun mtejba skont il-proposta sottomessa? Punti Oħra (10 punti) Il-proġett qed jingaġġa artisti jew kollaboraturi ġodda u/jew emerġenti fis-settur artistiku/kulturali? Il-proġett għandu dimensjoni internazzjonali? Termini u Kundizzjonijiet Il-proposti li jiġu sottomessi jridu jimxu skont l-obbligazzjonijiet kollha mniżżlin fl-applikazzjoni mehmuża ma' din is-sejħa sabiex jitqiesu eliġibbli. Il-proposti se jkunu evalwati skont il-Kriterji ta' Evalwazzjoni kif inhuma speċifikati f'din is-sejħa minn tim ta' evalwazzjoni fiż-żmien indikat iktar 'il quddiem f'dan l-istess dokument. L-ispiża totali għal kull proġett magħżul mhux ser taqbeż 7,000EUR eskl. 18% VAT imma inkl. taxxi jew spejjeż oħra relatati. Is-Somma se tkun maqsuma f'pagamenti tul il-perjodu tal-kuntratt u tiġi mgħoddija lill-applikant jew Organizzazzjoni direttament bħala l-uniku reċipjent. Il-pagament finali jitħallas hekk kif il-proġett ikun spiċċa b'mod sodisfaċenti u wara l-approvazzjoni tar-rapporti finali (li għandhom jaslu għand l-Aġenzija mhux iktar tard minn xahar wara li tkun seħħet il-preżentazzjoni tal-proġett). Kif il-proġett jintgħażel, l-applikant jidħol f'kuntratt biex jagħti servizz lill-Aġenzija. L-istrateġija għall-pubbliċità u l-kommunikazzjoni se tinħoloq, tiġi mmaniġjata u, għalhekk, kopruta finanzjarjament min-naħa tal-Aġenzija Kulturali għall-Belt Valletta, separatament u direttament. L-Aġenzija tieħu responsabbiltà fil-każ ta' bejgħ ta' biljetti, skont in-natura tal-proposta magħżula. Kull dħul minn bejgħ ta' biljetti ser jibqa' mal-Aġenzija. L-Aġenzija għandha dritt li ma tagħżel l-ebda proposta fil-każ li l-ebda mis-sottomessjonijiet ma jilħqu l-kriterji mniżżla f'din is-sejħa. Is-sejħa tiftaħ nhar is-6 ta' Mejju 2019. Is-sejħa tagħlaq nhar is-6 ta' Ġunju 2019. Il-proposti li jidħlu se jiġu evalwati fl-ewwel ġimgħa ta' Ġunju 2019. Ninfurmaw lill-applikanti magħżula sal-14 ta' Ġunju 2019. Preżentazzjoni tal-proġett għandha tkun bejn l-1el ta' Lulju u t-30 ta' Diċembru 2019.